Màgia, el akelarre familar de dansa que arriba a Burjassot, en vespres de la Nit de Nadal
2025-07-24

Les cites culturals es multipliquen a Burjassot per Nadal, amb la voluntat sobretot d’omplir d’oci les vesprades de vacances dels més menuts de la casa. Així, en la vesprada del pròxim dilluns 23 de desembre, l’Antic Mercat de Burjassot serà l’escenari per a un nou espectacle per a tota la família, siguen grans o xicotets. Es tracta de Màgia, que arriba de la mà de la coreògrafa, actriu i ballarina valenciana Pepa Cases. La cita serà a les 18 h.

Màgia és un espectacle de dansa de carrer per a tota la família ambientat en un espai oníric on tres ballarines, en forma de magues, conquisten el carrer amb els seus divertits conjurs fins que aconsegueixen que el públic danse també, màgicament, sota el seu encanteri. És un bonic akelarre amb un recorregut per diferents estils de dansa, que culmina en una escena compartida protagonitzada per la dansa tradicional i la seua màgia grupal.

La valenciana i polifacètica Pepa Cases, qui ha actuat a Burjassot repetides ocasions, firma aquest nou treball en el qual dirigeix a Ainhoa Cebrià, Gabriela Peris i Rocío Gisbet.